Regeringen og Kommunernes Landsforening (KL) er blevet enige om en aftale om kommunernes økonomi for det kommende år. Det oplyser parterne på et pressemøde i Finansministeriet fredag formiddag. Kommunerne får 2,2 milliarder kroner mere i 2020, og det udskældte omprioriteringsbidrag fjernes, oplyser finansminister Nicolai Wammen (S). - Når der kommer flere børn og ældre, så er det vigtigt, at pengene følger med, og det er det, vi er blevet enige om, siger Wammen. Han mener, at der er tale om "det største løft af kernevelfærden i flere år." Effektiv drift sparer penge Foruden de 2,2 milliarder er regeringen og KL enige om, at der skal findes yderligere en halv milliard kroner i form af en 'velfærdsprioritering'. Den halve milliard skal findes ved at frigøre ressourcer gennem en mere effektiv drift. Pengene kan anvendes til at ansætte flere medarbejdere og til yderligere at udbygge velfærden, lyder det. Normalt begynder forhandlingerne allerede i slutningen af april, men grundet folketingsvalg, regeringsdannelse og sommerferie har staten skullet forhandle en aftale på plads med kommunerne på rekordtid. Aftalen for regionernes økonomi i 2020 faldt på plads tidligere på ugen .

Opsummering:
Aftalen for kommunernes økonomi i 2020 er på plads. Finansminister Nicolai Wammen kalder aftalen for 'det største løft til kernevelfærden i flere år'.